নতুন বছরে পত্রিকাটির কাছে আমার প্রত্যাশা অনেক। সত্য প্রকাশে হবে আপসহীন, এটাই আমার দৃঢ় প্রত্যয়। অসত্যের কাছে কখনোই যেন বন্ধুত্ব না হয়, সে যত বড় ক্ষমতাধরই হোক। ধর্ম, সমাজ তথা রাষ্ট্র সব বিষয়ে সত্যটা সবার আগে প্রকাশ করে যাবে নিরন্তর, এটাই আমাদের প্রাণের চাওয়া। কোনো ব্যক্তি কিংবা সম্প্রদায়ের প্রতি স্বজনপ্রীতি যেন কখনোই না হয়। শিক্ষা, সংস্কৃতি, ধর্ম, জাতীয়, আন্তর্জাতিক, সাহিত্য, বিনোদন সব সংবাদ যথাযথ উপস্থাপনে কোনো কার্পণ্যতা থাকবে না। সাহিত্যের মানুষ হিসেবে চাই অবশ্যই প্রতিদিন সাহিত্যের পাতা বরাদ্দ থাকুক, যেখানে প্রবীণদের পাশাপাশি নবীন সাহিত্যিকদের তুলে ধরা হবে। নবীন কবি, লেখকদের জন্য নির্ধারিত পাতা বরাদ্দ করা হোক। জনগণের সঙ্গে প্রত্যক্ষ যোগাযোগ বৃদ্ধি করতে হবে। আমরা বিশ্বাস করি, কালের কণ্ঠ প্রত্যাশার চেয়ে অনেক বেশি কিছু দিতে সক্ষম। এর আগে কালের কণ্ঠ জনগণের পক্ষে, সত্যের পক্ষে কাজ করেছে, এখন পর্যন্ত করে যাচ্ছে, ভবিষ্যতেও করবে—এমনটাই হোক অঙ্গীকার। জনগণের পাশে থেকে, জনগণের স্বার্থে জনবান্ধব সংবাদ উপস্থাপন করবে কালের কণ্ঠ, এটাই আমাদের প্রাণের প্রত্যাশা। সফলতা সে তো সত্যের জন্যই। তাই সত্যই হোক কালের কণ্ঠ’র হাতিয়ার।